**Dôvodová správa**

1. Všeobecná časť

 Vyhláška Ministerstva životného prostredia Slovenskej republiky č. 408/2003 Z. z. o monitorovaní emisií a kvality ovzdušia, ktorou sa transponovala smernica Európskeho parlamentu a Rady 2000/76/ES zo 4. decembra 2000 o spaľovaní odpadov v znení nariadenia Európskeho parlamentu a Rady (ES) č. 1137/2008 z 22. októbra 2008 umožňuje monitorovať emisie zo spaľovní odpadov a zariadení na spoluspaľovanie odpadov tak, že interval periodického merania možno predĺžiť

1. ťažkých kovov z 1 x 6 mesiacov (2 x rok) až na 1 x 2 roky,
2. polychlórovaných dibenzodioxínov a polychlórovaných dibenzofuránov (PCDD/PCDF) z 1 x 6 mesiacov (2 x rok) na 1 x rok,
3. plynných znečisťujúcich látok (oxidu siričitého, zlúčenín chlóru a zlúčenín fluóru) z 1 x 6 mesiacov (2 x rok) na 1 x rok.

Smernica a aj vyhláška ustanovuje predpoklady, za ktorých je predĺženie lehôt periodického monitorovania možné. Sú však prípady, kedy sa spaľovne odpadov nachádzajú v intravilánoch obcí v pomernej blízkosti od obytných domov a obdobného územia obce. V takýchto prípadoch je potrebné, aby sa monitorovanie vykonávalo v pôvodných, t. j. neskrátených intervaloch. Uvedené sa zabezpečí navrhovaným doplnením zákona o ovzduší.

Územie je vyšpecifikované podľa § 139a ods. 11 písm. c) stavebného zákona č. 50/1976 Zb. v znení neskorších predpisov. Potrebná odstupová vzdialenosť 700 m je vyšpecifikovaná podľa nemeckého správneho predpisu.

 Návrh zákona je v súlade s Ústavou, ústavnými zákonmi a inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

 **Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.**

1. **Odhad dopadov na verejné financie**

Navrhovaná právna úprava bude mať dopad na štátny rozpočet a na rozpočty obcí.

V súčasnosti je v intravilánoch obcí povolených celkom 18 spaľovní, z toho je 6 tzv. „nemocničných“ spaľovní, ktoré sú v zriaďovateľskej pôsobnosti obcí, 3 spaľovne sú prevádzkované štátnymi fakultnými nemocnicami Ministerstva zdravotníctva Slovenskej republiky a 9 podnikateľskými subjektmi. Oprávnené merania na spaľovniach odpadov vykonávajú oprávnení (autorizovaní a akreditovaní) podnikatelia.

Kvantifikácia zvýšených výdavkov na jednu spaľovňu:

Meraniami v pôvodných (nepredĺžených) intervaloch vzrastú v porovnaní s maximálnymi možnými intervalmi prevádzkové výdavky na uhradenie ceny meraní nasledovne:

1. ťažké kovy: cena 1 kompletného merania približne 2 000 €

 **zvýšenie 3 /2 roky, t.j. 1,5 merania za rok 3 000 €/rok**

1. dioxíny/furány: cena 1 kompletného merania približne 3 000 €

 **zvýšenie 1 meranie za rok 3 000 €/rok**

1. SO2, HCl, HF: cena 1 kompletného merania približne 1 000 €

 **zvýšenie 1 meranie za rok 1 000 €/rok**

**Spolu výdavky za 1 spaľovňu približne 7 000 €/rok**

Dopady podľa jednotlivých subjektov verejnej správy (v Eur)

|  |  |
| --- | --- |
| **Subjekt verejnej správy** | **Bežné výdavky (630) spolu**  |
| **2010** | **2011** | **2012** | **2013** |
| Ministerstvo zdravotníctva SR (3 spaľovne štátnych fakultných nemocníc) | 21 000 | 21 000 | 21 000 | 21 000 |
| Obce (6 nemocničných spaľovní) | 42 000 | 42 000 | 42 000 | 42 000 |
| **Spolu** | **63 000** | **63 000** | **63 000** | **63 000** |

Zvýšené výdavky Ministerstva zdravotníctva SR, resp. štátnych fakultných nemocníc a obcí budú zabezpečené v rámci schválených limitov rozpočtov týchto subjektov na jednotlivé roky.

1. **Odhad dopadov na obyvateľov, podnikateľskú sféru a iné právnické osoby**

Predložený návrh zákona nebude mať na obyvateľov priamy finančný dopad.

V prípade, že bude vo vyšpecifikovanom území prevádzkovať spaľovňu alebo vykonávať spoluspaľovanie podnikateľsky subjekt, dopad na zvýšenie výdavkov na diskontinuálne merania na 1 spaľovňu/spoluspaľovanie bude približne 7 000 €/rok (viď bod 1.). Pri deviatich spaľovniach prevádzkovaných podnikateľskými subjektmi predstavuje celkový negatívny dopad sumu 63 000 €/rok.

1. **Odhad dopadov na životné prostredie**

Návrh zákona bude mať pozitívny dopad na životné prostredie**.**

1. **Odhad dopadov na zamestnanosť**

Nepredpokladá sa vplyv na zamestnanosť. Z návrhu zákona nevyplýva potreba nárastu počtu zamestnancov štátnej správy.

1. **Odhad vplyvov na podnikateľské prostredie**

Oprávnené merania na spaľovniach odpadov vykonávajú oprávnení (autorizovaní a akreditovaní) podnikatelia. Pri celkovom počte 18 spaľovní sa zvýšenou intenzitou meraní zvýši ich hrubý príjem približne o 126 000 €/rok.

**DOLOŽKA ZLUČITEĽNOSTI**

**Právneho predpisu**

**S právom Európskych spoločenstiev a právom Európskej únie**

1. **Predkladateľ právneho predpisu :** Poslankyňa Národnej rady Slovenskej republiky
 Ľudmila Mušková a poslanec Národnej rady
 Slovenskej republiky Tibor Lebocký

2**. Názov návrhu právneho predpisu:** Zákon, ktorým sa mení a dopĺňa zákon č. 478/2002
 Z. z. o ochrane ovzdušia a ktorým sa dopĺňa zákon
 č. 401/1998 Z. z. o poplatkoch za znečisťovanie
 ovzdušia v znení neskorších predpisov (zákon o
 ovzduší) v znení neskorších predpisov

3. **Problematika návrhu právneho predpisu:**

a) je upravená v práve Európskych spoločenstiev

 Požiadavky na monitorovanie emisií upravuje smernica Európskeho parlamentu a Rady
 2000/76/ES zo 4. decembra 2000.

 Možnosť zníženia frekvencie periodických meraní upravuje čl. 11 odsek 7 smernice,
 pričom nie sú uvedené žiadne obmedzenia z hľadiska umiestnenia spaľovne odpadov alebo
 zariadenia na spoluspaľovanie odpadov. Návrhom zákona sa požiadavka smernice sprísňuje
 pre intravilány obcí a do 700 m vzdialenosti od ich intravilánov.

b) nie je upravená v práve Európskej únie

c) nie je obsiahnutá v judikatúre Súdneho dvora Európskych spoločenstiev alebo súdu
 prvého stupňa Európskych spoločenstiev

4. **Záväzky Slovenskej republiky** vo vzťahu k Európskym spoločenstvám a Európskej únii.

a) bezpredmetné

b) V danej oblasti sa proti Slovenskej republike nevedie žiadne konanie o porušení Zmluvy
 o založení Európskych spoločenstiev

c) bezpredmetné

5. **Stupeň zlučiteľnosti** návrhu zákona s právom Európskych spoločenstiev a právom
 Európskej únie: úplný

 **2. Osobitná časť:**

**K Čl. I**

Smernica Európskeho parlamentu a Rady 2000/76/ES zo 4. decembra 2000 o spaľovaní odpadov v znení nariadenia Európskeho parlamentu a Rady (ES) č. 1137/2008 z 22. októbra 2008 a  vyhláška Ministerstva životného prostredia Slovenskej republiky č. 408/2003 Z. z., ustanovuje predpoklady, za ktorých je predĺženie lehôt periodického monitorovania možné. Sú však prípady, kedy sa spaľovne odpadov nachádzajú v intravilánoch obcí v pomernej blízkosti od obytných domov a obdobného územia obce. V takýchto prípadoch je potrebné, aby sa monitorovanie vykonávalo v pôvodných, t. j. neskrátených intervaloch. Toto sa zabezpečí doplnením § 33 ods. 3 písm. o) navrhovanou zmenou. Územie sa vyšpecifikovalo podľa § 139a ods. 11 písm. c) zákona č. 50/19756 Zb. o územnom plánovaní a stavebnom poriadku (stavebný zákon) v znení neskorších predpisov. Potrebná vzdialenosť 700 m je vyšpecifikovaná podľa nemeckého správneho predpisu.

Možnosť zníženie frekvencie periodických meraní upravuje čl. 11 odsek 7 smernice,
pričom nie sú uvedené žiadne obmedzenia z hľadiska umiestnenia spaľovne alebo zariadenia na spoluspaľovanie odpadov. Úpravou ustanovenia sa požiadavka smernice
sprísňuje pre intravilány obcí a do 700 m vzdialenosti od ich intravilánov.

**K Čl. II:**

Navrhuje sa účinnosť zákona od 1. mája 2010.